- Det er et vildt comeback, når man tænker på, hvor langt nede vi har været. Sådan siger en begejstret Tonny Thorup, direktør for turistorganisationen Destination Nord, der netop har offentliggjort et rekordår for turistovernatninger i de fire kommuner: Frederikshavn, Læsø, Brønderslev og Aalborg. Det skriver kanalfrederikshavn.dk . På den måde endte et tumultarisk år, hvor turistbranchen ifølge Tonny Thorup "har været ude for flere kriser, ændringer, nye budgetter, fyringsrunder og genansættelser, end de fleste oplever i en hel karriere", særdeles positivt: Aldrig har der været flere overnatninger. Og et særligt 'danke' skal sendes sydpå. Udover de danske overnatninger topper de tyske med knap 550.000. Der er tale om en stigning på godt 25 procent i forhold til det seneste rekordår, som lå lige før corona, nemlig 2019. Til Kanal Frederikshavn fortæller hoteldirektør Rikke Gandrup fra Color Hotel Skagen, at også de har haft bedste år i hotellets historie. - Det har været en hård omgang, men vi er superglade og taknemmelige for, at det hele er endt godt, siger hun. Som 'skagbo' og kystkommune repræsenterer Color Hotel også den af de fire kommuner, der har haft den mest markante vækst: Frederikshavn Kommune har nemlig med næsten 1,7 millioner overnatninger en vækst på 15,6 procent i 2022.
År 2022 slår alle rekorder - selvom det startede med corona.